
 "इम्मा...अप्पा...बेग्गीन येयात!" लांगलेन व्हडल्यान आड्ड्लें.


इम्मा- अप्पा धांवन आयलीं. लांगलेन आरमारी पोंदां बागवून पळयतालें. थंय माजराची तीन पिलां खेळटालीं. ल्हवू ताळ्यान "म्यांव म्यांव" करतालीं."इम्मा..." लांगलेन सांगपाक लागलें."शु...सवका उलय. माजरांचीं पिलां भिवकुरीं आसतात," इम्मान सांगलें.







 इतल्यान एक पिंगश्या रंगाचें माजर जनेलांतल्यान उडी मारुन भितर सरलें. तांचेकडेन तांणे मात्तूय लक्ष दिलें ना. तें ताकतीकेन आरमारीच्या कुशीक गेलें आनी थंय पातलावन आड पडलें. तिनूय पिलां धांवत ताचेकडेन गेलीं आनी दुद लुचूंक लागलीं.


लांगलेन आनी ताचीं इम्मा-अप्पा ल्हवूच आवाज करिनास्तना थंयसावन भायर सरलीं.









लांगलेनाक प्रस्न पडलो, "तें गोब्री रंगांचें पिल ह्याच माजराचें न्ही?""हय,ह्याच माजराचें तें," अप्पान म्हळें."मागीर तें ताच्या आवयसारखें पिंगशें कित्याक ना?""घडये पिलाचो बापूय, म्हळ्यार बुकीमाम गोब-या रंगाचो आसतलो."लांगलेन चिंतपाक पडलें. "तें गोब्रें पील ताच्या बापाय सारकें आसतलें. जशे तुज केंस म्हजे भशेन कोंगरें आसात." अप्पान म्हळें.









"पुण सगले म्हणटात...हांव सामकें इम्मासारकें दिसता म्हण. ही पळय, आमच्या दोगांयच्या खाडकेक कशीं खळी आसा ती. ताका लागून आमकां दोन खाडक्यो श्यो आसात दिसतात.""तुज्यांत आमच्या दोगांयचें इल्लें इल्लें खाशेलपण आसा. कित्याक काय म्हळ्यार तूं आमचें शाणुलें लांगलेन न्ही!" इम्मान तिका घट्ट वेंगेंत धरुन म्हळें."त्या गोब्र्या पिलांतूय ताच्या इम्मा आनी अप्पाचीं थोडीं थोडीं खाशेलपणां आसात तर?"







 "हय. सगल्या जिवावळींत ज्यांका आवय आनी बापूय आसतात, तांचेंमदीं दोगांचेय 'खाशेलपणां' आसतात," अप्पान लांगलेनाक समजायलें.





"खाशेलपण? म्हळ्यार...? राव...राव...हांव सांगता. म्हजे कोंगरे केंस हें एक म्ह्जे खाशेलपण जायत?""हय, सारके लांगलेन. तुजो कसलोय गुण वा सभावीक वेगळेंपण म्हळ्यार खाशेलपण. तुजें हेर खंयचेंय खाशेलपण सांग पळोवया," इम्मान म्हणलें."अं...म्हजी उंचाय?""बरोबर. तेच प्रमाण तुच्या दोळ्यांचो रंग, कानांचो आकार, हाता-पायांच्या बोटांची लांबाय, तुच्या नाकाचो आकार हीं सगलीं तुजीं खाशेलपणां" इम्मान समजायलें."म्ह्जे कोंगरे केंस हांवें अप्पाकडल्यान घेतल्यात. आनी म्हजी खळी आशिल्ली खाडकी इम्मासारकी आसा. तुमकां हे सगले गुण तुमच्या आई-बाबाकडल्यान मेळ्ळ्यात?"."हय! तुका रोखडेंच होलमता. आनी तांकां ते तांच्या आवय-बापायकडल्यान मेळ्ळ्यात," इम्मान म्ह्ळें.









 "पुण लांगलेनान अजापीत जावन विचारलें, "म्हज्या दोनय वटेनच्या आजी-आज्याक कोणाकूच खाडकेक खळी ना. मागीर तुका ही खंयच्यान आयली?"


"केन्ना केन्ना खाशेलपणां एक वा अदीक पिळगी सोडून दिश्टी पडटात. म्हज्या आज्याक पुफ़ुंक खाडकेक खळी आशिल्ली. तांच्या भुरग्यांक, मात तें खाशेलपण येवंक ना.  म्हज्या आवयक लेगीत. म्हाका मात खळी आशिल्ली खाडकी मेळ्ळी आनी म्हजे कडल्यान तुका.""हाचो अर्थ, हांव फ़कत तुमच्या सगळ्यांच्या खाशेलपणाची पोटली." लांगलेनान मातश खटू जावन म्हळ्ळें.इम्मान ताका रोखडेंच वेंगेंत घेवन ताका समजायलेंगो, तशें न्ही लांगलेन. ही खाशेलपणांची व्हांवती आवय-बापाय कडल्यान भुरग्यां मेरेन पावता. ताका अनुवंशिकताय म्हणटात. आमच्यातलीं कांय खाशेलपणां घडये समान आसत. पूण तरी आमी सगलीं वेगवेगळीं. तुज्यांत जें जे खाशेलपणांचें मेळावण आसा तेंच तुजें आपणालें वेगळेंपण."









"आता म्हाकाच पळय. हांव कसो सगल्यां परस वेगळो. कितलो लांब. तकलेक, तोंडाचेर आनी कानांचेर लांब कोंगरे केंस. आनी म्हजे पांय पळयल्यात? संवसारांत इतले रुंद पांय कोणाचे आसतले काय? तुज्या कानार अशे लांब, कोंगरे केस आशिल्ले जाल्यार तूं कितें करपाचें?" अप्पान विचारलें.









"अं...हांव तांची विणी घालता आशिल्लें, आनी तांकां रंगीत रबर बॆंड् घालता आशिल्लें!"इम्माक हांसूक आयलें. "बायलांच्या कानार केंस आसनात हां लांगलेन. पुण तुका तुज्या अप्पाकडल्यान पिश्यां भशेन फ़कांडां करपाचो गुण मात मेळ्ळा सो दिसता!"










 अप्पा कुडीतलो भायर गेलो. लांगलेन इम्माच्या मांडयेर बसून म्हणपाक लागलें, "म्हाका एक सांग इम्मा. इबोक सदांच म्हण्टा, तुका तिचे भशेन पोल्याचेर खळ्यो पडटाल्यो म्हण. मागीर आता खंय गेल्यो तर त्यो?"


इम्मान हांसून म्हळें, "हय, म्हज्या आईभशेन म्हाकाय खळ्यो पडटाल्यो. पूण केन्नाय कितें जाता, दर एका खाशेलपणाचेर कसलो ना  कसलो तरी प्रभाव पडटा. कांय प्रभावांक लागून त्यो म्हाका लाभल्यो तश्यो कांय गजालींक लागून त्यो नाच्च लेगीत जाल्यो.









इतल्यान हांतांत एक धापील्ली ताटली घेवन अप्पा परत आयलो."हांवें ह्या ताटलेचेर प्रभाव घालून अशी जादू केल्या...तातुतल्यान हे रुचीक जिन्नस आपले आपूण दिश्टी पड्ट्लें!" अशें म्हणुन ताणें ताटलेवेलो लेंस कुशीक काडलो. तातुंत गरमा-गरम वडे आशिल्ले."आमी आतां ताचेर प्रभाव घालून ते वडे  नाच्च करुया न्हय?" जापेची वाट पळयनासतना तोंडांत वडो धोमशीत लांगलेनान म्हळें.







 
 



 
 
 
  उतरांचो अर्थ:
 



 इम्मा:

मणिपुरी भाशेंत 'आई'

 इबोक:

मणिपुरी भाशेंत 'आजी'

 पुफ़ु:

मणिपुरी भाशेंत 'आजो'

 खळी:

खाडकेक पडपी फ़ोणकूल

 खाशेलपण:

एखाद्या मनश्याचें सभावीक गुण. देखीक, कोंगरे केंस, पोल्यावेली खळी, खाडकेवेली खळी

 अनुवंशिक:

आवय बापायकडल्यान भुरग्यांक येवपी गुण वा खाशेलपण

 पिळगी:

एका काळार जल्मल्ले व जियेवपी लोक

 वेगळेंपण:

एखाद्रया मनशाचें विशिश्टपण

 प्रभाव:

कित्याचेरुय परिणाम घडोवप

 वडे:

तळिल्लो खावपाचो जिन्नस





 
 



 
 



 
 



 
  तुमीय तुमच्या घराब्याचो वंशावळीचो रूख तयार करात.
 


लांगलेनाची आवय मणिपुरी आनी बापूय तामीळ हें तुमच्या लक्षांत आयलांच आसतलें.लांगलेनान जसो ताच्या घराब्याच्या वंशावळीचो रुख तयार केला, तसो तुमकांय करपाक आवडत? (पान ७ आनी ८) जाल्यार, एक पेन आनी कागद घेवन सोमतोच करुंक लागात! मदीं घुस्पले जाल्यार आवय-बापायक विचारा.




 तुमच्या कल्पनेतलें एखादें पोशिल्लें जनावर कशें दिसतलें?

केंस उबे काय कोंगरे? वाटकुळें नाक आसतलें काय त्रिकोनी?एक पांय, दोन पांय काय खूब पायांचो? सुण्या सारकी शेंपडी काय शिंवासारकी?तुमच्या कल्पनेंतल्या पोसपाच्या जनावरांचें चित्र काडात.तुमकां जाय जाय ते गुण ताका दियात! उडूं तुमच्या कल्पनेचो पतंग मनमेकळो....!

 तुज्यो खळयो खंय गेल्यो? (Konkani)



 लांगलेनाचे केंस ताच्या अप्पांसारके कोंगरे, ताच्या खाडकेक  इम्मासारकीच एक खळी आसा. लांगलेनाक अजाप दिसता सगळीं भाव-भयणां, वा आवय-बापूय आनी भुरगीं एका सारकीच कित्याक दिसतात? तें स्वताय बी खाशेलपणांची वा गुणांची एक पोटली काय? लांगलेनाच्या तकलेंत प्रश्नच प्रश्न. पूण इम्मा आनी अप्पांकडेन सगळीं उत्तरां आसात.



 This is a Level 3 book for children who are ready to read on their own.



Pratham Books goes digital to weave a whole new chapter in the realm of multilingual children's stories. Knitting together children, authors, illustrators and publishers. Folding in teachers, and translators. To create a rich fabric of openly licensed multilingual stories for the children of India ­­ and the world. Our unique online platform, StoryWeaver, is a playground where children, parents, teachers and librarians can get creative. Come, start weaving today, and help us get a book in every child's hand!

